Comisia Europeană (CE) a aprobat planurile României de a acorda transportatorului aerian de stat român, TAROM, un ajutor de restructurare în valoare de până la 95,3 milioane de euro (473,69 milioane de lei), în conformitate cu normele UE privind ajutoarele de stat, se arată într-un comunicat al companiei, remis redacţiei. Acest ajutor va permite companiei să-şi refacă viabilitatea pe termen lung, minimizând denaturarea concurenţei în industrie.
La 28 mai 2021, România a prezentat Comisiei Europene un plan de restructurare pentru TAROM. Acest plan cuprinde măsuri menite să eficientizeze operaţiunile companiei, să modernizeze flota şi să reducă costurile, potrivit sursei. În iulie 2021, Comisia a iniţiat o investigaţie detaliată pentru a evalua conformitatea măsurilor de restructurare cu normele UE privind ajutoarele de stat. Pe parcursul investigaţiei, România a actualizat planul de restructurare pentru a răspunde preocupărilor exprimate de decizia Comisiei, arată datele comunicatului.